Επίδραση βιολογικού και συμβατικού συστήματος καλλιέργειας σε τεχνολογικά χαρακτηριστικά της ίνας των ποικιλιών βαμβακιού G. hirsutum L.var. Αθηνά, Αλέξανδρος και Fandom
Authors: Πατσιαλή Σωτηρία 
Published: January 2014

Σε πειραματικό αγρό που εγκαταστάθηκε στην περιοχή Καλυβάκια, του Δήμου Παλαμά στο Νομό Καρδίτσας, μελετήθηκε η επίδραση δύο συστημάτων καλλιέργειας (βιολογικό και συμβατικό) στα τεχνολογικά χαρακτηριστικά της ίνας τριών ποικιλιών βαμβακιού(Αθηνά, Fandom και Αλέξανδρος). Σκοπός της παρούσας μελέτης ήταν η σύγκριση της οργανικής και ανόργανης λίπανσης εφαρμοζόμενες στις τρεις προαναφερθέντες ποικιλίες, προκειμένου να διερευνηθεί η δυνατότητα και η βελτιστοποίηση των τεχνικών παραγωγής στη Βιολογική Γεωργία όσον αφορά τα βασικά τεχνολογικά χαρακτηριστικά της ίνας του βαμβακιού. Της καλλιέργειας του βαμβακιού προηγήθηκε καλλιέργεια βίκου. Το σχέδιο του πειράματος ακολούθησε το σχέδιο των υποδιαιρεμένων τεμαχίων (spilt-plot design). Πραγματοποιήθηκαν τρία πειράματα αγρού αλλά και εργαστηριακές μετρήσεις σε ισάριθμες καλλιεργητικές περιόδους (2007-2008, 2008-2009, 2009-2010). Αξιολογήθηκαν τρεις ποικιλίες βαμβακιού και δύο είδη λίπανσης. Οι ποικιλίες αυτές καλλιεργήθηκαν με βιολογικό τρόπο (ενσωματώνοντας μόνο το ριζικό σύστημα του βίκου) και με συμβατικό τρόπο καλλιέργειας ανόργανη λίπανση (20-10-10). Παρατηρήσεις πραγματοποιήθηκαν εκτός από την ίνα των τριών ποικιλιών βαμβακιού, και σε φυτικά και εδαφικά χαρακτηριστικά ώστε να διευκρινιστεί η επίδραση τους στα τεχνολογικά χαρακτηριστικά της ίνας. Τα τεχνολογικά χαρακτηριστικά της ίνας που αξιολογήθηκαν ήταν το μικροναίρ, η αντοχή, ο δείκτης ωριμότητας, η επιμήκυνση, η υγρασία, ο δείκτης κοντών ινών, το μήκος, η αντανάκλαση και ο χρωματισμός της ίνας. Σύμφωνα με τα αποτελέσματα όσον αφορά τα χαρακτηριστικά της ίνας το βιολογικό σύστημα καλλιέργειας έδωσε καλύτερα αποτελέσματα σε σχέση με το συμβατικό. Πιο αναλυτικά θετικά, στατιστικά σημαντική συσχέτιση παρατηρήθηκε μεταξύ του εδαφικού αζώτου με την οργανική ουσία, του δείκτη φυλλικής επιφάνειας και του ξηρού βάρους των στελεχών του βαμβακιού. Ο δείκτης φυλλικής επιφάνειας βρέθηκε να σχετίζεται θετικά με το ξηρό βάρος στελεχών αλλά και των καρποφόρων οργάνων του βαμβακιού. Εξαιτίας της χλωρής λίπανσης που εφαρμόστηκε παρατηρήθηκε θετική συσχέτιση και μεταξύ του ξηρού βάρους του ριζικού συστήματος και του βάρους εκκοκκισμένου βαμβακιού. Όσον αφορά τα τεχνολογικά χαρακτηριστικά της ίνας του βαμβακιού τα οποία αποτέλεσαν και τις βασικές μετρήσεις της παρούσας μελέτης παρουσιάστηκαν διαφορές μόνο μεταξύ των συστημάτων καλλιέργειας (βιολογικού και συμβατικού) και όχι τόσο μεταξύ των τριών ποικιλιών που χρησιμοποιήθηκαν. Στο βιολογικό σύστημα καλλιέργειας οι τιμές των τεχνολογικών χαρακτηριστικών πλησίαζαν περισσότερο στις επιθυμητές έναντι του συμβατικού, ώστε να εξασφαλίζεται καλής ποιότητας ίνα βαμβακιού. Πιο συγκεκριμένα, το μικροναίρ, ο δείκτης ομοιομορφίας της ίνας, ο δείκτης ωριμότητας, το μήκος, η αντοχή και η υγρασία της ίνας υπερείχαν στο βιολογικό σύστημα καλλιέργειας. Αντίθετα, οι τιμές της επιμήκυνσης και του δείκτη κοντών ινών ήταν φανερά μειωμένες στο βιολογικό σύστημα καλλιέργειας. Επιπλέον, οι τιμές της αντανάκλασης και του χρωματισμού της ίνας κυμάνθηκαν στα επιθυμητά επίπεδα ώστε να εξασφαλιστεί η καλή ποιότητα του βαμβακιού. Τέλος, προκειμένου να οδηγηθούμε σε ένα πιο σφαιρικό και ολοκληρωμένο συμπέρασμα των αποτελεσμάτων μελετήθηκαν με βάση τα υπάρχοντα τεχνολογικά χαρακτηριστικά της ίνας ορισμένοι δείκτες. Πιο συγκεκριμένα μελετήθηκε ο δείκτης ποιότητας της ίνας (Cotton Fiber Index), ο δείκτης ικανότητας κλώσης του νήματος (Premium Discount Index) καθώς και η Πολλαπλασιαστική Αναλυτική Διαδικασία Ιεράρχησης. Πραγματοποιήθηκε ανάλυση διασποράς για την κάθε καλλιεργητική περίοδο σύμφωνα με την οποία ο χρόνος αποτέλεσε βασικό παράγοντα για τον κάθε δείκτη χωριστά σε επίπεδο σημαντικότητας p=0,05.